Mennta- og menningarmálaráðuneytið

Sölvhólsgata 4

150 Reykjavík

Reykjavík, 14. mars 2020

**Efni: Umsögn skóla- og frístundasviðs Reykjavíkurborgar um menntastefnu til 2030**

Það er fagnaðarefni að menntayfirvöld á Íslandi skuli loks leggja fram heildstæða menntastefnu til ársins 2030. Stefnan er víðtæk og fjallar um nám og menntun barna og fullorðinna alla ævi sem er mikilvægt. Borin saman við Menntastefnu Reykjavíkur er stefnan talsvert víðtækari en menntastefna Reykjavíkurborgar til 2030 „Látum draumana rætast“ sem ávarpar fyrst og fremst skóla- og frístundastarf í borginni.

Í þessari umsögn skóla- og frístundasviðs (SFS) Reykjavíkurborgar er menntastefna Mennta- og menningarmálareynis (MMR) m.a. spegluð í menntastefnu borgarinnar og eru margar athugasemdir og tillögur hér út frá áherslum hennar. Þá vill SFS vekja athygli á því að menntastefna Reykjavíkurborgar var mótuð í víðtæku samráði barna, foreldra, kennara, innlendra sérfræðinga og samfélagsins alls (sjá m.a. King; 2019 <https://www.centreforpublicimpact.org/case-study/crowdsourcing-better-education-policy-reykjavik/>) en gera má ráð fyrir að um 10.000 manns hafi komið að mótun stefnunnar. Í stefnunni var leitast við að svara spurningunni um það „hvaða hæfni þurfa börnin að búa yfir þegar þau útskrifast úr grunnskóla árið 2033“. Þeir aðilar sem tóku þátt í samráðinu voru sammála um þær áherslur sem nú birtast í menntastefnunni sem grundvallarþættir menntastefnunnar. Það má því segja að menntastefna Reykjavíkurborgar endurspegli hugmyndir og sýn gríðarstórs hóps hagsmunaaðila í mótun og þróun náms til framtíðar. Í því ljósi telur SFS að víðtækara samráð við mótun menntastefnu þeirrar sem hér er til umsagnar s hefði verið nauðsynleg með t.d. meiri aðkomu barna og foreldra. Í þessu samhengi má velta fyrir sér hvort fjallað sé almennt um foreldra og aðkomu þeirra að skóla- og frístundastarfi á nægilega valdeflandi og samstarfsmiðaðan hátt.

SFS telur að leggja hefði þurft meiri ritstjórnarvinnu í að ganga frá drögum menntastefnu til umsagnar. Textinn er talsvert sundurleitur og ekki búið að meitla hann nægilega mikið niður. Það veldur því að erfitt er að greina aðalatriðin í hverjum stefnuþætti fyrir sig. Þetta má laga og beinir SFS þeim tilmælum um að drögin fari aftur í umsögn ásamt aðgerðaráætlun MMR sem boðuð er í kjölfar stefnunnar.

SFS telur grundvallarþætti stefnunnar að mörgu leiti ríma vel við menntastefnu Reykjavíkur um færniþætti 21. aldarinnar með samvinnu, samstarf og áherslur lærdómssamfélagsins að leiðarljósi. Þrátt fyrir að í stefnu MMR sé lögð áhersla á formlega og óformlega námið, mikilvægi allra skólastiga og frístunda/félagsstarfsins telur SFS að hún sé mjög stofnanamiðuð og sé um margt of „grunnskólamiðuð“ eða föst í fangi formlegs skólastarfs. Það endurspeglast t.d. í því að í stefnunni er fjallað um mennta, menningar og samfélagsmiðstöðvar sem vettvang náms og kennslu en í stefnu borgarinnar er talað um að „uppeldi og menntun barna og unglinga sé samfélagslegt verkefni“ sem á sér stað bæði með formlegum og óformlegum hætti. Í stefnu ríkisins er þannig lögð áhersla á að menntun eigi sér ekki stað nema innan formlegra fræðslustofnana sem við teljum miður. Ekki er minnst einu orði á leik í allri stefnunni. Þá koma orðin skólahljómsveit, listkennsla, tónlist, myndlist aldrei fyrir. Ekki er í stefnunni minnst á kynfræðslu eða kynheilbrigði.

Í upphafstexta stefnunnar segir „…framúrskarandi menntakerfi er undirstaða að alþjóðlega samkeppnishæfu atvinnulífi“, SFS telur að hér væri betra að tala um samfélag fremur en atvinnulíf.

Í stefnu MMR segir að „starf kennara“ sé mikilvægast allra starfa, hér færi betur að segja: ,,Mannauður í öllum menntastofnunum gegnir lykilhlutverki í framkvæmd menntastefnu enda eru störf á sviði uppeldis og menntunar gríðarlega mikilvæg og með þeim er lagður grunnur að öllum öðrum störfum.“ Í stefnunni er starfsheitið kennari mjög mikið notað, en í raun er það þannig að það eru miklu fleiri starfsstéttir sem sinna uppeldi og menntun barna og því mikilvægt að orðræðan í skjalinu endurspegli þessa fjölbreytni og tækifærin sem liggja í þverfaglegri vinnu.

Í stefnu MMR kemur fram að hún hvíli á undirliggjandi stefnum, lögum, námskrám og alþjóðlegum sáttmálum. Ljóst er af drögunum að þegar hefur farið fram gríðarlega mikil vinna í starfhópum og teymum sem þegar hafa lagt fram tillögur. Í þessu sambandi má nefna heildarstefnumótun í málefnum barna af erlendum uppruna, endurskoðun aðalnámskrár leik- og grunnskóla í íslensku sem öðru máli, skýrslur starfshópa um starfsþróun, nýliðun kennara, starfshópur um námsmat og fleira. Inn í þetta vantar ýmis lykilskjöl s.s. eins og stefnumótun í æskulýðsmálum, íþróttamálum, viðmið um gæði og þemahefti um starfsemi frístundaheimila, mat á námi og velferð leikskólabarna og fleira

SFS leggur áherslu á að tillögur þessara lykilskjala endurspeglist með einhverjum hætti í aðgerðaráætluninni sem MMR hefur boðað í kjölfar stefnunnar. Þar telur SFS mikilvægt að aðgerðum sé forgangsraðaðað eftir mikilvægisröð, þær séu kostnaðargreindar og að MMR tilgreini með hvaða hætti sveitarfélög verði studd til að hrinda þeim í framkvæmd ekki síst þegar kemur að leikskóla, grunnskóla og frístundastarfi sem og starfsemi listaskóla. Aðgerðir mega ekki fela í sér íþyngjandi verkefni fyrir sveitarfélögin án þess að aðkoma MMR bæði í formi fjármagns og styðjandi aðgerða sé ljós. Í því samhengi má nefna aðkomu Menntamálastofnunar í tengslum við útgáfu námsefnis og utanumhald verkfærabanka svo eitthvað sé nefnt. Þá þarf að gera miklu betri grein fyrir því hvernig á að haga kennsluráðgjöf, leiðsögn og ráðgjöf við skóla- og frístundastarf þó svo að um það sé fjallað að einhverju leiti í skýrslu um starfsþróun. Í stefnu MMR kemur fram að samhliða þessari vinnu sem hér er talað um verði skoðað með helstu hagsmunaaðilum hvort tilefni sé til að nútímavæða menntakerfið enn frekar í þágu hagsmuna nemenda og samfélags til framtíðar meðal annars með tilraunaverkefnum. Hægt er að tengja þetta við þróunar- og nýsköpunarsjóð skóla- og frístundaráðs Reykjavíkur en þar er lögð áhersla á að fagfólk útfæri stefnuna miðað við aðstæður. Þetta tengist því að byggja upp traust, mikilvægi þess að að valdefla starfsfólk í skóla- og frístundastarfi, veita bjargir og tryggja gæði en ekki lágmarka faglegt frelsi. Hér mætti leggja sérstaka áherslu á að nema viðmiðunarstundarskrá úr gildi og samþætta námsgreinar með markvissum hætti.

Skilgreina þarf betur hvað er átt við með „fræðslustarfi“ en oft er gripið til þess hugtaks. Ef litið er á frístundastarfið sem lið í mikilvægu námi og leik utan hefðbundins skóladags þarf að taka betur utan um það í stefnunni og fjalla markvissar um það. Þá þarf að skilgreina betur menntahlutverk menningarstofnana en það er eingöngu fjallað um það í inngangi að stefnunni. Ef litið er á óformlegt menntahlutverk menningarstofnanna (safna, bókasafna, RÚV og annarra stofnana jafnvel frjálsra félagasamtaka eins og t.d. móðurmálssamtakanna) sem mikilvægt þarf það að koma betur fram í öðrum áherslum.

Menntastefnu MMR er líkt og menntastefnu Reykjavíkur ætlað að mæta þeim áskorunum sem felast í samfélags, tækni og umhverfisbreytingum og búa börn undir þátttöku í síbreytilegu samfélagi. Þá er í stefnunni svipuð áhersla á að byggja á styrkleikum, áhuga, lýðræði, jafnrétti, mannréttindum og virkri þátttöku barna ásamt því að tryggja jöfn tækifæri. Líkt og Menntastefna Reykjavíkur byggir menntastefna ríkisins á gildandi sáttmálum m.a. barnasáttmálum en gengur lengra varðandi heimsmarkmið sameinuðu þjóðanna og sjálfbærni sem er vel.

Þá er undir liðnum meginmarkmið lögð áhersla á að allir fái tækifæri til að þroskast og auka hæfni sína á eigin forsendum. Þar telur SFS mikilvægt að lögð sé sérstök áhersla á mikilvægi aðlögunar fyrir þá hópa barna sem þurfa á sérstökum stuðningi að halda.

1. **Framúrskarandi kennsla og stjórnun menntastofnana.**

*Mikilvægi kennara, skólastjórnenda og annarra starfsmanna í menntakerfinu.*

Í stefnunni er lögð mikil áhersla á samstarf innan menntakerfisins og mikilvægi þess að menntakerfið verði gott í heild sinni. Hér er fjallað um samstarf, lærdómssamfélag, samráð og nýsköpun líkt og í menntastefnu Reykjavíkur.

Í stefnunni er talað um skilvirka kennara og stjórnendur. SFS veltir fram þeirri spurningu hvað felist í hugtakinu „skilvirkir“ í þessu samhengi, er verið að vísa til árangursmats á störfum kennara og stjórnenda?

Í menntastefnu ríkisins segir að efniviður og umgjörð starfsþróunar á öllum skólastigum og skólagerðum (hér má spyrja hvað séu skólagerðir er það frístundastarf og óformlegt nám í öðrum fræðslustofnunum?) þurfi að vera fjölbreytt og faglegt og lögfesta hlutverk háskóla í starfsþróun. Þetta samræmist vel almennum aðgerðum menntastefnu Reykjavíkurborgar og mikilvægt að það verði eitt af fyrstu skrefunum í aðgerðaráætlun ráðuneytisins að vinna enn frekar á sviði samráðs um starfsþróun. <https://starfsthrounkennara.is/> Hér vantar engu að síður munmeiri áherslu á kennsluráðgjöf, leiðsögn við starfsfólk, og almenna umfjöllun um þá þætti sem grundvallaratriði í þróun og nýsköpunarstarfi skóla- og menntastofnana.

SFS telur að í þessum kafla mætti einnig taka fram mikilvægi þess að í skólum starfi auk kennara fjölbreytilegri hópur fagfólks sem getur stutt við skólastarfið, skólabraginn og tryggt vellíðan barna í skólastarfi s.s. sálfræðingar, félagsráðgjafar, talmeinafræðingar, frístundafræðingar, skólahjúkrunarfræðingar svo einhverjar starfstéttir séu nefndar.

*Jákvæð samskipti og skólabragur*

Hér er lögð áhersla á samstarf við foreldra og mikilvægi frístundastarfsins í þessum efnum. Hér mætti skerpa á frumkvæðisskyldu þeirra sem starfa í skóla- og frístundastarfi að koma til móts við ólíkar þarfir, menningu og reynslu fjölskyldna en að sjálfsögðu er hlutverk foreldra og samvinna þar um mikilvæg. Ef verið er að vísa bæði til formlega og óformlega námsins er betra að tala um staðarbrag en eingöngu skólabrag.

Varðandi menntun og starfsþróun starfsfólks mætti bæta við áherslum á nám í öðrum uppeldis- og menntunarfögum. Til dæmis tómstunda- og félagsmálafræði, þroskaþjálfa, stuðningsfulltrúa, skólaliða, uppeldis- og menntunarfræði o.fl. Vinna þyrfti á sambærilegan hátt og með kennarastarfið við að gera önnur störf sem sinna uppeldi- og menntun barna eftirsóknarverð og hvetja til aukinnar nýliðunar.

**B jöfn tækifæri til menntunar**

*Samfélagsleg vitund*

Jákvætt er að sjá áherslu ráðuneytisins á að auka virðingu fyrir menntun í víðum skilningi sem nær yfir formlegt og óformlegt nám. Hér vantar meiri áherslu á að uppeldis- og menntastofnanir fái faglegt frelsi til að þróa sínar áherslur. Skapa þarf traust í menntakerfinu og vekja athygli á því sem vel er gert. SFS telur að umfjöllun um sjálfbærnimenntun, umhverfisvitun, samfélagskennd og loftlagsmál ætti betur heima á öðrum stað í stefnunni.

*Jöfn tækifæri allra til náms*

Í menntastefnu MMR kemur fram að hlutverk menntakerfisins sé bæði að mennta einstaklinga til virkrar þátttöku í samfélaginu og að móta og viðhalda síbreytilegu samfélagi og menningu þannig að allir fái jafngild tækifæri til náms. Þá er lögð áhersla á fjölmenningarlegt skóla- og frístundastarf sem fagnar margbreytileika og fjölbreytni í barnahópnum og byggir á auðlindum og styrkleikum barna og ungmenna og að litið verði á móðurmál fólks af erlendum uppruna sem auðlind sem kemur þeim öllum og samfélaginu til góða. Þessu ber að fagna en þetta samræmist áherslum menntastefnu Reykjavíkurborgar og fjölmenningarstefnu Reykjavíkurborgar *Heimurinn er hér*. Hinsvegar mætti gjarnan vera með upptalningu þegar talað er um menntun fyrir alla, þá er það menntun fyrir alla óháð, kyni, fötlun, trú o.s.frv. þar væri til dæmis hægt að nota upptalningu 2. greinar Barnasáttmálans um jafnræði. Hinsvegar mætti taka út móðurmál fólks af erlendum uppruna hér fyrir ofan og tala frekar um móðurmál fólks almennt sem auðlind þar með talin íslenska og íslenska táknmálið.

*Væntingar til nemenda*

Í stefnunni kemur fram að jöfn tækifæri feli ekki einungis í sér umræðu um framboð, aðgengi og framkvæmd á námi og fjárhagslegan stuðning heldur einnig hvernig hægt er að draga úr kynja- og aldurshalla og efla aðgengi ólíkra hópa m.t.t. uppruna, félagslegrar stöðu. Áhersla verði því lögð á að jafna möguleika, einkum á framhalds- og háskólastigi, með það að markmiði að starfs-, iðn- og tækninám og umönnunar- og kennslustörf verði eftirsóknarverðir kostir fyrir ungt fólk óháð kyni og uppruna. SFS telur þetta mjög mikilvægt og leggur áherslu á að slíkar kynningar fari fram strax í grunnskólanum. SFS telur að hér þurfi meiri áherslu á að byggja upp væntingar og tryggja líðan, velferð og árangur allra barna í skóla- og frístundastarfi. Sérstaka áherslu þarf að leggja á leikskólann þar sem hugmyndir barna um eigið sjálf byrja að mótast. Jafnframt þarf sérstaklega að huga að börnum sem búa við slaka félagslega og efnahagslega stöðu.

Hér er áhersla á félagsfærni, sjálfseflingu, læsi, heilbrigði og sköpun líkt og í menntastefnu Reykjavíkurborgar SFS fagnar áherslum á að styðja ólíka hópa til náms og að jafna eigi tækifæri til náms ekki einungis áherslum á aðgengi.

Í stefnu MMR segir að gera þurfi kröfur um góða íslenskufærni (hvaða viðmið eiga að liggja þar til grundvallar) barna jafnt sem fullorðinna sem hafa annað móðurmál en íslensku (hér væri gott að tala líka um fjöltyngda Íslendinga) og að þeir hafi möguleika á að þróa móðurmál sitt áfram samtímis og geti nýtt styrkleika sína í námi á eigin forsendum. Í menntastefnu Reykjavíkurborgar segir. Góð læsisfærni á íslensku er lykill að þekkingaröflun og skilningi á umhverfi og samfélagi. Hér er gengið í sömu átt og í fjölmenningarstefnu reykjavíkur sem er m.a. grunnur menntastefnu Reykjavíkurborgar.

SFS telur að hér þurfi mjög skýrar áherslur í aðgerðaráætlun og tengja betur við starfsþróun og menntun kennara og starfsfólks í skóla- og frístundastarfi en þetta er sá þáttur sem einna mest er kallað eftir í starfsþróun sbr. niðurstöður úr Talis 2018 og skýrslu Ingvars Sigurgeirssonar og Lilju Jónsdóttur um starfsþróun í grunnskólum Reykja´vikur. Virkja þarf betur samstarfsráð um starfsþróun kennara <https://starfsthrounkennara.is/>

*Læsi og íslensk tunga*

Læsi – áhersla á læsi er mjög einhæf í hefðbundnum skilningi, þarf að gera læsi í víðum skilningi betri skil en það er gert í menntastefnu Reykjavíkurborgar og eins og gert er í grein síðar í stefnu MMR um stafræna borgaravitund og lýðræði. Þá mætti vera meiri áhersla á málskilning og málþroska í þessum þætti. Þá telur SFS mikilvægt að hér væri talað sérstaklega um íslenskt táknmál sem hefur sömu stöðu í íslenskum lögum og íslenskt rit-/talmál og mikilvægt að börn sem eru með íslenskt táknmál að móðurmáli fái þjálfun í því og námsefni og kennslu við hæfi.

*Starfs-iðn og tækninám*

Fram kemur að sérstök áhersla verði á að kynna fyrir kennurum og námsráðgjöfum í efri bekkjum grunnskóla og framhaldsskóla hvaða tækifæri séu til staðar. SFS telur að hér sé um metnaðarfullar áherslur í náms- og starfsráðgjöf að ræða sem þurfi að skilgreina mun betur og tengja vel við skóla en einnig háskólasamfélagið og atvinnulífið.

*Samkeppnishæft menntakerfi*

Lögð er áhersla á að með alþjóðasamstarfi sé stutt við þróun skóla- og frístundastarfs og nýsköpun en það samræmist vel áherslum í almennum aðgerðum vegna innleiðingu Menntastefnu Reykjavíkurborgar um að ráða fulltrúa alþjóðasamstarfs og styrkja. Þá segir að öflugt rannsóknarstarf sé forsenda gæðastarfs á öllum skólastigum og menntarannsóknir nauðsynlegar til umbóta í skóla- og frístundastarfi og stefnumótun. Hér er því mjög brýnt að tryggja meira fjármagn til menntarannsókna en þær hafa átt undir högg að sækja undanfarin ár í úthlutunum frá RannÍs.

*Ævinám og markviss uppbygging hæfni*

Í þessum stefnuþætti er m.a. fjallað um mikilvægi þess að meta menntun innflytjenda og flóttafólks í ríkari mæli en nú er. Hér er mikilvægt að skoða sérstaklega hvernig staðið er að mati á menntun þeirra innflytjenda sem hafa aflað sér kennaramenntunar annarsstaðar en á Íslandi. Mikilvægt er að fjölga kennurum af erlendum uppruna og því þarf sérstaklega að vinna með opinberum aðilum og Kennarasambandi Íslands að því að skoða hvernig hægt er að nýta mannauð þeirra innflytjenda sem þegar hafa menntað sig sem kennarar.

*Sköpun, gagnrýnin hugsun og hagnýting þekkingar*

Þessar áherslur sem hér koma fram samræmast mjög vel áherslum menntastefnu Reykjavíkur.

*Stafræn borgaravitund og lýðræði.*

Hér er lögð áhersla á lýðræði, samfélagslega ábyrgð og borgaravitund sem samræmist vel menntastefnu Reykjavíkurborgar. Lögð er áhersla á að skoða vel notkun nemenda á samfélagsmiðlum og um leið ábyrga miðlun og notkun tækni. SFS leggur áherslu á að fræðsla og starfsþróun starfsfólks sem starfar að uppeldi- og menntun barna á þessu sviði sé ekki síður mikilvæg en í því sambandi er ánægjulegt að nefna að verið sé að vinna viðmið um stafræna hegðun hjá Reykjavíkurborg í samvinnu við Menntamálastofnun.

**C. Námskrá, námsumhverfi og námsmat styðji við hæfni til framtíðar.**

*Ákvæði í aðalnámskrám styðji við áherslur menntastefnu.*

Hér er lögð áhersla á að Aðalnámskrár séu stjórntæki, auk þess sem þeim er ætlað að samræma nám og kennslu í takt við menntastefnu. SFS veltir upp þeirri spurningu hvort endurskoða þurfi algerlega umgjörð náms s.s. eins og viðmiðunarstundarskrá í grunnskólum getur hún komið til móts við nýsköpun og þróun með þeim hætti sem nú er?

*Líðan og námsumhverfi*

Hér er enn talað um skólabrag þegar ekki er eingöngu verið að tala um starfsemi skóla í stað þess að tala líka um staðarbrag. Þá er lögð áhersla á að vinna með námsumhverfi utan skólastofunnar svo sem í tengslum við umhverfismennt og starfsnám. SFS telur að betra væri að víkka út hugmyndir um það hvar nám fer fram en eins og áður hefur verið bent á er í þessum drögum of mikil áhersla á stofnanbundið menntakerfi í stað þess að tala um að menntun eigi sér stað með formlegum og óformlegum hætti í samfélaginu öllu eins og í menntastefnu Reykjavíkurborgar. Stuðningur við nemendur í öllum skólagerðum felur ekki í sér starf frístundaheimila, félagsmiðstöðva, menningarstofnana eða samfélagsmiðstöðva. Hér er fjallað um mikilvægi þess að nemendum stafi ekki ógn af kynbundnu og kynferðislegu ofbeldi, áreitni og einelti en hvergi minnst á mikilvægi kynfræðslu og fræðslu um kynheilbrigði.

*Áhrif nemenda á eigið nám og nemendalýðræði.*

Hér er lögð áhersla á Barnasáttmálann enda er hann rauður þráður undirliggjandi í þessum drögum. Hinsvegar vantar alveg áherslu á réttindafrístund og innleiðingu Barnasáttmálans í leikskóla.

*Námsmat*

SFS telur að áhersla á námsmat sé allt of þröngt skilgreind og grunnskólamiðuð en hér þyrfti líka að taka inn mat á námi og velferð. Einnig þarf að gera hugmyndum um leiðsagnarmat og leiðsagnarnám betri skil í þessum kafla þó að fjallað sé um það í aðalnámskrá.

Finna má stutta umfjöllun um þetta í greinargerð en þarf að ávarpa í stefnuþáttunum sjálfum. Þá vantar algerlega að fjalla um áherslur á fjölbreytt mat og markvissa eftirfylgd með félagslegum og námslegum árangri á grundvelli gilda menntastefnunnar og þeirra hæfniþátta sem þar eru tíundaðir (félagsfærni, *vellíðan, þrautseigja og árangur, sjálfsefling, læsi o.s.frv.* Ef þessar áherslur um námsmat eiga að ná til allra skólastiga og ólíkra starfsstaða, líka frístundaheimila þarf að ræða meira um aðferðir uppeldisfræðilegra skráninga, leiðsagnarmats og virkri þátttöku barna í nemendastýrðum foreldraviðtölum.

**D. Samábyrgð á framkvæmd og gæðum skólastarfs. bls. 7**

*Væntingar til foreldra*

SFS telur að mikilvægt sé að allir þeir sem vinna með fjölbreyttum hópi foreldra fái sérstaka þjálfun og leiðsögn í því.

*Samhæfing þjónustuaðila*

Samhæfing er gríðarlega mikilvæg en SFS telur að hér vanti miklu skýrari áherslur á samstarf skóla- og frístundastarfsins. Þetta þarf að gera miklu sýnilegra eins og gert er í menntastefnu Reykjavíkurborgar. Hér er lögð áhersla á mikilvægi heildstæðrar skólaþjónustu en þarna vantar mun meiri áherslu á kennsluráðgjöf, leiðsögn og fræðslu til starfsfólks í skóla- og frístundastarfi líkt og í menntastefnu borgarinnar og þeim almennu aðgerðum sem henni liggja til grundvallar.

*Umbótamiðað gæðamat.*

Umbótamiðað gæðamat þarf jafnframt að ná til frístundastarfsins og sjálfsmat þarf að fara fram hjá öllum fræðsluaðilum ekki bara á öllum skólastigum eins og hér segir. Í ljósi þess að stefnan hvílir á Barnasáttmálanum telur SFS að leggja mætti meiri áherslu á að nemendur taki þátt í mati á námi og skólastarfi þannig að það samræmist 12. grein sáttmálans þar sem kveðið er á um að hlustað sé á skoðanir og álit barna.

*Skilvirk ráðstöfun fjármuna.*

SFS telur að hér vanti að skilgreina fjármagn til starfsþróunar, fræðslu, námsefnisgerðar, þróunar og nýsköpunar. Eins og staðan er í dag eru sveitarfélög út um allt land að finna upp hjólið án stuðnings hins opinbera sbr. menntastefnuvefur Reykjavíkurborgar og vefir ýmissa kennsluráðgjafa og fræðsluaðila. Leggja ætti aukið fjármagn í menntatorg s.s. eins og Tungumálatorg, Náttúrufræðitorg og fleira af því tagi og tryggja að áherslur þar séu í samræmi við áherslur Menntamálastofnunar sem ætti að vera leiðandi í að byggja upp stoðkerfi, bakland og stuðningsefni fyrir allt starfsfólk í uppeldis- og menntastarfi.

Eftirfarandi eru athugasemdir við nokkur atriði úr greinagerð þeirri er fylgir drögum að stefnu MMR:

* Lögð er áhersla á að færa íslenskt hagkerfi frá auðlindadrifnu að hugverkadrifnu hagkerfi. SFS leggur áherslu á að það verði ekki gert með sömu áherslum á bóknám, árangursmælingar, viðmiðunarstundarskrár og námsmatsaðferðir sem hingað til hafa verið notaðar og því þurfi kúvendingu í skipulagi og starfháttum skóla- og frístundastarfsins.
* Áhersla er lögð á að nemendur ljúki námi sem veiti góðan undirbúning fyrir áframhaldandi nám eða störf ásamt því að starfs-, iðn- og tækninám verði eftirsóknarverður kostur fyrir ungt fólk. Jafnframt verði kennaranám og starfsþróun kennara og skólastjórnenda efld þannig að kennarar á öllum skólastigum séu framúrskarandi og í stakk búnir að styðja við framþróun samfélagsins með þróun skólastarfs því til heilla. Til þess að það geti orðið er mikilvægt að starfið verði eftirsóknarvert. SFS bendir á að hér vantar alveg að fjalla um menntun annarra sem starfa innan formlega og óformlega námsins
* Nýliðun kennara. SFS telur að setja þurfi af stað sérstakt átak til að fjölga kennurum af fjölbreyttum uppruna. Menntun þeirra til starfa í skóla- og frístundastarfi er ekki metin að verðleikum og mikill mannauður fer þannig forgörðum.
* Menningarfærni, menningarlæsi og samkennd verða sífellt mikilvægari hæfniþættir sem styrkjast ekki ekki hvað síst í óformlegu námi og með skiptinámi. Símenntun og starfsþróun mun skipta sífellt meira máli á tímum örra tæknibreytinga. Því er mikilvægt að hægt verði að finna menntun við hæfi hvers og eins byggða á styrkleikum, áhuga og hæfileikum. SFS telur að þessa þættir þurfi markvisst að styrkja í starfsþróun og símenntun.
* Að lokum vill SFS beina þeim tilmælum til MMR að við undirbúning aðgerðaráætlunar verði aðgerðum forgansraðað með þeim hætti að þessir fjórir þættir verði settir í algeran forgang:

Nýliðun kennara og stuðningur við nám

Starfsþróun og símenntun samræmd og samhæfð

Nám nemenda af erlendum uppruna og barna sem búa við slaka efnahaglega og félagslega stöðu

Starfs, iðn, verk, list og tækninám

Virðingarfyllst

Helgi Grímsson

sviðsstjóri skóla- og frístundasviðs